Христо Смирненски
Акростих
24 реда за 25 Ленчета

chitanka.info

Кръстът на любов жестока

Рамената ми протри,

Аз залутан в тма дълбока,

Сам тъма на мъртва вера,

Търся слънчеви зари,

А край мен тъгите черни

Вият страшен хоровод

И убиват и погребват

Цветни дни на млад живот.

Илайяли, Илайяли.

Ням тиран е моят бог,

Ад е погледът му строг.

Този бог така жесток

Аз прозирам го във теб.

Радостта ми с черен креп,

Креп от гордост, креп от мъка,

Ах, без милост той покри…

Ленче, тежката разлъка

Ето всичко свечери,

Ти погреба моя ден,

А отвори гроб за мен.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.